Gasvryheid - www.bybelkennis.co.za
Het jy al mooi gedink wat gebeur as ‘n gas vir die eerste keer die Sondag by die kerk opdaag? Hulle het hulle moed bymekaar geskraap om na ‘n vreemde plek te kom; hulle probeer ‘n paar nuwe mense ontmoet; hulle probeer hulle pad kry in ‘n vreemde omgewing met sy eie sosiale kodes.
Dikwels, in ‘n kamer vol mense, word hulle geïgnoreer – mense kyk hulle suspisieus aan. Wat Sondae binne die vier mure van die kerk gebeur, is uiters belangrik. Elke deur wat ons oopmaak en elke glimlag wat ons deel, wys na iets groter. In Hebreërs 13:1 – 2 lees ons: As broers moet julle mekaar altyd liefhê. Moenie nalaat om gasvry te wees nie … Gasvryheid was ‘n kenmerk van die vroeë kerk en het hulle dikwels onderskei van die ongelowiges in die samelewing.
Dit is juis ‘n omgewing van gasvryheid wat koue harte warm laat klop en mense na die evangelie toe lei. Is gasvryheid nog ‘n kenmerk wat ons kerke onderskei?